- Når vi kigger på kundernes robusthed ser den stadig rigtig fin ud i og med, vi ingen nedskrivninger har. Så samlet set er vi rigtig tilfredse med regnskabet, siger administrerende direktør i Spar Nord, Lasse Nyby. For på trods af turbulente markedsforhold og internt millionsvindel kan Spar Nord præsentere et samlet overskud på 507 millioner kroner efter skat. Det sker efter et halvt år med vækst og aktivitet i kerneforretningen, hvilket fremgår af bankens netop offentliggjorte regnskab for første halvår af 2022. - De afledte effekter af krigen i Ukraine, stigende inflation og renter samt reducerede skøn for den økonomiske vækst har haft stor indflydelse på de finansielle markeders udvikling i første halvår af 2022, og det har betydet, at kursreguleringerne på bankens aktie- og obligationsbeholdning har udviklet sig negativt, lyder det fra Lasse Nyby, som netop har præsenteret regnskabet for første halvår af 2021. - At vi alligevel kommer ud af første halvår med et tilfredsstillende resultat, kan blandt andet tilskrives pæn vækst i kerneforretningen og vores kunders økonomiske robusthed, der betyder, at halvårets nedskrivninger ender med en lille indtægt, siger han. Forventer milliardoverskud I dette første halvår er Spar Nords renteindtægter steget med 5% i forhold til samme periode sidste år og lander dermed på 886 millioner kroner. Samtidig er nettogebyrindtægterne steget med 11 procent til samlede 852 millioner kroner. Årsagen finder man i sidste års vækst indenfor både realkreditformidling og kapitalforvaltning samt høj konverteringsaktivitet. Den stigende aktivitet medfører desuden en vækst i Spar Nords bankudlån på 2,7 milliarder kroner, som er en forøget realkreditformidling på 2,4 milliarder kroner samt en stigning i bankindlån på 4,9 milliarder kroner. Dermed fastholder Spar Nord sine finansielle forventninger til resten af året om at nå 1,1 til 1,25 milliarderkroner efter skat.

Opsummering:
Nordjyllands største bank, Spar Nord, har torsdag præsenteret et halvårsregnskab med et overskud på 507 millioner kroner efter skat.